જિંદગીના એક કરતાં વધારે ક્રૂર અને સુંવાળા બંને પાસાઓ અહીં જિવાઈ રહ્યા હતા ત્યારે આ બધાંની પરવા કર્યા વગર એક ઝૂંપડીમાં બે છોકરાઓ અર્જુન જેવી ત્વરાથી એમણે પોતે પસંદ કરેલી માછલી પર આંખ ટાંપીને બેઠા હતા. એક ખૂણામાં મનુ નામનો એક છોકરો બેઠો બેઠો ભંગારમાંથી લાવેલું માઉસ રિપેર કરી રહ્યો હતો. બીજા એક ખૂણામાં યુવરાજ નામનો એક છોકરો ખખડધજ કોમ્પ્યુટર પર બેઠો હતો. ઘસાઈ ગયેલું કિ-બોર્ડ ટાઇપ રાઇટર જેટલો ખડખડાટ કરી રહ્યું હતું. ઝૂંપડીના છાપરે તાર વડે બાંધી રાખેલો કટાઈ ગયેલો પંખો હવા ઓછી ફેંકી રહ્યો હતો અને કિચૂડાટ વધારે કરી રહ્યો હતો. કી-બોર્ડની ખટખટ અને પંખાનો કિચૂડાટ ઝૂંપડીમાં હવા જેમ ધુમી રહ્યા હતા.